Sieberhagen wys Sages-gholfers hoe | Mossel Bay Advertiser
Sieberhagen wys Sages-gholfers hoe
Contributor Marius Loubser | Friday, 11 December 2020, 07:10
TUINROETE DISTRIK GHOLFNUUS - Tydens die laaste Suid-Kaap Sagesbyeenkoms van die jaar ding die spelers mee om die Bertus Louw-trofee en die persoon wat met die trofee wegstap, is die nie-amptelike individuele kampioen van die jaar.
Dié eer kom in hierdie vreemde jaar die Mosselbaaier, Kwartus Sieberhagen, toe. Hy het op Dinsdag, 1 Desember loshande voor geëindig toe 46 spelers op Riversdal saamgetrek het om mekaar die stryd in 'n individuele Stablefordkompetisie aan te sê.
Michele Sharwood en haar helpers, Estie en Katie het die spelers is op 'n heerlike ontbyt by die Riversdal-gholfklub trakteer. Riversdal se gholfbaan is in 'n pragtige toestand en Nel Mulder en sy span moet voorwaar krediet vir hul harde werk kry om die baan voor te berei.
Die volgende spelers het die beste gevaar
In sy laaste voorsittersverslag het Koch die spelers vir hul goeie bywoning van die Sagessaamtrekke bedank en ook die ruimhartige bydrae wat hulle elke jaar tot Kansa maak. Selfs in hierdie Covid-jaar het die Suid-Kaap nog steeds daarin geslaag om R8 300 vir Kansa in te samel. Nog 'n hoogtepunt in 2020 was die goeie oorwinning wat Suid-Kaap voor Covid oor Outeniekwa behaal het met die Stigtersbekerkompetisie.
In November het die Suid-Kaap Sages ook 'n skenking van R3 000 aan die Erfenisfonds op Vleesbaai gemaak. Die fonds is na die dood van Nelson Mandela gestig en het as doel om behoeftige gesinne by te staan.